**TUUSULAN KUNTA** Kokousmuistio 1/2015

Riihikallion kehittämistoimikunnan kokous

Aika: **10.2.2015 klo 18:03-19:36**

Paikka: Riihikallion koulu, Pellavamäentie 15

Läsnä: Heidi Farén (pj)

 Pia Närhi (sihteeri)

 Markus Meckelborg

 Aulikki Baas-Kuronen

 Liisa Kirves

 Esko Makkonen

 Ritva Nuutinen

 Jere Pulska

Poissa: Jari Haavisto

 Ville Harju

 Mika Kolehmainen

 Laura Manninen

Asiantuntijavieras: Laura Kujansuu, Tuusulan ympäristöyhdistys

**ASIAT**

**1. Kokouksen avaus**

Puheenjohtaja Heidi Farén avasi kokouksen klo 18:03.

**2. Läsnäolijoiden toteaminen**

Todettiin kokouksen läsnä- ja poissaolijat. Ilkka Seppäsen tilalle toimikunnan jäseneksi on tullut valituksi Esko Makkonen.

**3. Toimet Riihikallion kirjaston palauttamiseksi Riihikallioon**

Markus Meckelborg kertoi puheenvuorossaan Riihikallion kirjaston tilanteesta:

Kunnan yt-neuvottelut ovat hieman haitanneet kirjaston eteen tehtäviä toimia. Yrjö- ja Hanna-säätiön toimitusjohtaja, kiinteistöpäällikkö, kuntakehityksen edustaja, koulun edustaja, kirjastotoimen johtaja ja Markus Meckelborg ovat kuitenkin kokoustaneet tunnustelumielessä asian tiimoilta. Kiinnostusta kirjastotoiminnan säilyttämiseen on olemassa: Yrjö- ja Hanna-säätiö pitäisi mielellään kirjaston nykyisessä/ vastaavassa kiinteistössä, kulttuuripainotus mielessä. Esim. palvelukeskuksen tiloista löytyisi hyvä kirjastotila nuorille, vanhuksille ja lapsille: muodostuisi todellinen kampusalue.

Yt-neuvottelujen jälkeen päätöspöytäkirjassa on maininta, ”Riihikallion kirjastosta luovutaan”. Kunnanhallituksen tämänhetkinen päätös äänin 7-3 on se, että Riihikallion kirjastosta luovutaan. Kirjastotoimen ja Esa Ukkolan mukaan kunnanhallituksen päätös ei silti estä kirjasto-ajatuksen eteenpäinviemistä (avoin ja sähköinen kirjasto). Aloite olemassa, josta annetaan lausunto.

Vuoden 2015 nollabudjetti hankaloittaa omalta osaltaan kirjastoasian eteenpäin viemistä.

Ehdotetaan, että Riihikallion kehittämistoimikunta laatii aloitteen vapaaehtoistyövoiman käytöstä kirjaston tiloissa kirjaston ylläpitämiseksi, sillä kirjaston tilat ovat käytössä vuoden 2015 loppuun. Kehittämistoimikunnille suunnatulla rahalla voisi pyörittää kahvitus-palkinto –järjestelmää.

Sovitaan, että Heidi Farén työstää Markukselta saatavan aloiteluonnoksen lautakunnalle edelleen kommentoitavaksi.

**4. Maakuntakaavaan vastaaminen**

Asiantuntijavieras Laura Kujansuu esittelee maakuntakaavaluonnosta, joka on nähtävillä kunnantalolla 20.2. asti. (http://www.uudenmaanliitto.fi/kaavaluonnos).

Kaavaluonnoksessa esitetty Metsäntutkimuslaitoksen sivuitse kulkeva Tuusulanjoentien rooli koskettaa Riihikallion aluetta. Väylän rooli on esitetty vaihtoehtoisena logistiikan tieyhteytenä ylimääräisen rekkaliikenteen väyläksi Tuusulanväylältä. Roolia voidaan pitää kyseenalaisena. Toteutuessaan suunnitelma estäisi jalankulkijoiden virkistäytymistä, meteli lisääntyisi ja negatiiviset ympäristövaikutukset olisivat huomattavat. Ympäristöyhdistys aikoo lausua kaavaa vastaan.

Myös Riihikallion kehittämistoimikunta haluaa reagoida asiaan.

Sovitaan, että Liisa Kirves laatii lausuntoaikataulun puitteissa ehdotuksen lausunnosta, joka toimikunnan nimissä jätetään Uudenmaanliittoon. Mikäli aikataulun puitteissa on mahdollista, järjestetään infotilaisuus asiasta yhteistyössä ympäristöyhdistyksen kanssa.

**5. Vanhan ostarin tilanne ja lähiaikojen aikataulu**

Tuusulan kunnan teknisen johtajan, Jyrki Kaijan mukaan vanhan ostarin purku on käynnissä ja voiton puolella. Jere Pulskan purkutyön tulisi olla maaliskuun aikana valmis.

**6. Alepan / Multasen kulma**

Taustalla on Multasen yhteydenotto liittyen Alepan-Multasen kulman alueen levottomuuteen ja roskaamiseen.

Sovitaan, että Heidi Farén on yhteydessä Kauriinkallion As Oy:öön ja tiedustelee yhteistyömahdollisuuksista Kauriinkallion As Oy:n ja Alepan kanssa olemassa olevan aidan jatkamiseksi ja edelleen Multasen kanssa kustannusten jyvittämiseksi.

Sovitaan, että toimikunta on lisäksi yhteydessä Alepaan vartiointiin liittyen. Jere Pulska lupautuu luonnostelemaan esityksen vartioinnin tehostamiseksi Alepan muurilla. Heidi Farén laatii luonnoksen pohjalta esityksen ja toimittaa sen Alepaan.

**7. Rihan riehat**

Riihikallion kehittämistoimikunta on lupautunut olemaan koordinointiroolissa syksyn 2015 Rihan riehoissa. Sovittiin, että Ritva Nuutinen selvittelee mahdollisia Rihan riehojen yhteistyökumppaneita ja konsultoi Heidi Farénia asian etenemisestä. Mahdollisia Rihan riehojen ajankohtia voisivat olla 22.8.2015 tai 29.8.2015. Hyrylän markkinoiden ajankohta tulee tarkastaa ennen ajankohdan päättämistä, päällekkäisyyksien välttämiseksi.

**8. Seuraavan kokousajankohdan päättäminen**

Seuraavaksi kokousajankohdaksi sovittiin tiistai 24.3.2015 klo 18.00, paikkana Riihikallion koulu.

**9. Kokouksen päättäminen**

Puheenjohtaja päätti kokouksen klo 19:36.

Muistion vakuudeksi,

Pia Närhi

Kehittämistoimikunnan sihteeri